60 evakuert etter propanlekkasje
Politiet fikk melding om lekkasjen rett før klokken 15.00 onsdag. - Det er en propantank på rundt 2,4 kubikk som lekker. Derfor har vi evakuert om lag åtte boliger og et leilighetsbygg med 40 leiligheter som ligger like ved, sier operasjonsleder i Gudbrandsdal politidistrikt, Alf-Harald Rosenberg, til VG. Klokken 18 onsdag informerer politiet på Twitter at firmaet som skal tømme propantanken ankommer rundt 20.30. Sperringer og evakuering som er gjort opprettholdes inntil tanken er tømt, meldes det. Både politi, flere ambulanser og store mannskaper fra det lokale brannvesenet er på stedet. Tanken står i et industribygg i Løkkegata i Lillehammer, der det er en rekke mindre bedrifter som holder til. - Det er ikke en veldig stor lekkasje fra tanken. Brannvesenet er i dialog med produsenten av tanken, og vurderer flere ulike muligheter. En av dem er å kjøle tanken ned, sier Rosenberg. De evakuerte får også bistand fra kommunen. - Totalt er det om lag 60 personer som er evakuert. De er nå flyttet til et hotell, sier operasjonslederen. Det er foreløpig uklart når de evakuerte kan returnere til hjemmene sine. - Det har jeg ingen oversikt over, men det er en vurdering vi tar med brannvesenet utover ettermiddagen og kvelden, sier Rosenberg. Han legger til at brannvesenet har god kontroll på lekkasjen. - Foreløpig er det ikke aktuelt å evakuere flere slik situasjonen er nå, sier Rosenberg.
Flere hus og et leilighetsbygg er evakuert etter en gasslekkasje i Lillehammer.